Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Ivice Petrovića, zamjenika gradonačelnika Grada Popovače,** na 22. sjednici, održanoj 13. rujna 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ivice Petrovića, zamjenika gradonačelnika Grada Popovače, zbog moguće povrede članka 14. stavka 1. ZSSI-a, koja proizlazi iz obavljanja funkcije člana Nadzornog odbora trgovačkog društva Lipovica d.o.o. u razdoblju od 14. lipnja 2017.g. do 14. prosinca 2017.g. te zbog moguće povrede članka 14. stavka 5. ZSSI-a, koja proizlazi iz primanja naknade od strane neprofitne pravne osobe Nogometni klub Voloder, za vrijeme obnašanja navedene dužnosti.**
2. **Poziva se dužnosnik Ivica Petrović da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dužnosnik je dana 27. rujna 2017.g. Povjerenstvu podnio izvješće o imovinskom stanju povodom stupanja na dužnost zamjenika gradonačelnika Grada Popovače u mandatu 2017.g. – 2021.g. u kojem je naveo da navedenu dužnost obnaša volonterski, bez zasnovanog radnog odnosa, za što prima volontersku naknadu u iznosu od 3.500,00 kn mjesečno te da da za vrijeme obnašanja iste dužnosti obavlja funkciju ravnatelja Osnovne škole Stjepana Kefelje u Kutini za što prima mjesečni iznos od 8.200,00 kn. Dužnosnik je u navedenom izvješću naveo da obavlja i funkciju člana Nadzornog odbora trgovačkog društva Lipovica d.o.o. te da od navedenog trgovačkog društva prima iznos od 1.600,00 kn mjesečno na ime drugog dohotka. Dužnosnik je u dijelu izvješća u kojem se upisuju podatci o članstvu u udrugama i neprofitnim pravnim osobama naveo da nije član navedenih organizacija.

U Povjerenstvu je dana 28. rujna 2017.g. pod brojem 711-U-6095-P-356/17-01-3 po službenoj dužnosti formiran spis povodom kojeg se vodi predmet pod brojem: P-356/17.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i dužnosnik Ivica Petrović povodom obnašanja dužnosti zamjenika gradonačelnika Grada Popovače obvezan postupati sukladno odredbama ZSSI-a.

Povjerenstvo je radi utvrđivanja pravno relevantne okolnosti u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javno dostupni registar.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik dužnost zamjenika gradonačelnika Grada Popovače obnaša od 26. svibnja 2017.g. do danas.

Uvidom u podatke nadležnog Trgovačkog suda u Zagrebu, utvrđeno je da je pod matičnim brojem subjekta 120000089 upisano trgovačko društvo Lipovica d.o.o. čiji je jedini osnivač Republika Hrvatska, a u kojem je prema podacima povijesnog izvatka funkciju člana Nadzornog odbora obavljao Ivica Petrović u razdoblju od 14. lipnja 2017.g. do 14. prosinca 2017.g.

Neposrednim uvidom u Informatički sustav Porezne uprave na temelju ovlaštenja iz sklopljenog Sporazuma, Povjerenstvo je utvrdilo da dužnosnik od Grada Popovače prima mjesečnu naknadu u iznosu od 3.500,00 kn te da od Osnovne škole Stjepana Kefelje prima plaću u mjesečnom iznosu od oko 8.700,00 kn.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti obavljati poslove upravljanja u poslovnim subjektima.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17. i 68/18) propisano je da su osnovne i srednje škole javne ustanove. Člankom 118. stavkom 1. navedenog Zakona propisano je da školom upravlja školski odbor, a člankom 125. da je ravnatelj poslovni i stručni voditelj školske ustanove. Iz navedenih odredbi Zakona proizlazi da školom upravlja školski odbor koji je po svojoj ulozi u upravljanju školom kao ustanovom izjednačen s upravnim vijećem ustanova, dok je ravnatelj škole izvršno tijelo koje ne obavlja poslove upravljanja ustanovom. Navedeno proizlazi i iz ovlasti školskog odbora i ravnatelja propisanih odredbama istog Zakonom prema kojima statut i druge opće akte, financijski plan te polugodišnji i godišnji obračun, godišnji plan i program rada predlaže ravnatelj, a donosi školski odbor.

Slijedom navedenog, sukladno članku 14. stavku 1. ZSSI-a dužnosnik Ivica Petrović može istovremeno uz obnašanje dužnosti zamjenika gradonačelnika Grada Popovače obavljati funkciju ravnatelja osnovne škole obzirom da nije riječ o poslovima upravljanja u poslovnom subjektu, a obzirom da dužnost zamjenika gradonačelnika Grada Popovače obnaša volonterski istodobno obavljanje funkcije ravnatelja osnovne škole na način obavljanja poslova stalnog i redovitog zanimanja nije suprotno niti članku 13. stavku 2. ZSSI-a koji propisuje da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 89. Zakona o lokalnim izborima („Narodne novine“ broj 144/12. i 121/16.) koji propisuje nespojive dužnosti s istodobnim obnašanjem dužnosti gradonačelnika i zamjenika gradonačelnika propisano je da gradonačelnik i zamjenik gradonačelnika ne mogu istodobno biti ravnatelji ustanove čiji je osnivač jedinica lokalne samouprave. Obzirom da je jedini osnivač Osnovne škole Stjepana Kefelje Grad Kutina obavljanje funkcije ravnatelja ne bi bilo nespojivo s obnašanje predmetne dužnosti zamjenika gradonačelnika Grada Popovače, ali je za mjerodavno tumačenje odredbi navedenog Zakona nadležno Ministarstvo uprave.

Nadalje, uvidom u Informatički sustav Porezne uprave utvrđeno je da je trgovačko društvo Lipovica d.o.o. dužnosniku dana 25. srpnja 2017.g. pod oznakom isplate 4014 isplatilo iznos od 906,61 kn, dana 16. kolovoza 2017.g. pod identičnom oznakom iznos od 1.600,00 kn, dana 14. rujna 2017.g. pod identičnom oznakom iznos od 1.600,00 kn dana 13. listopada 2017.g. pod identičnom oznakom iznos od 1.600,00 kn, dana 16. studenoga 2017.g. pod identičnom oznakom iznos od 1.600,00 kn, dana 11. prosinca 2017.g. pod identičnom oznakom iznos od 1.600,00 kn te dana 16. siječnja 2018.g. pod identičnom oznakom iznos od 670,93 kn.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Obzirom na navedeno, iz podataka nadležnog sudskog registra proizlazi da je dužnosnik u razdoblju od 14. lipnja 2017.g. do dana 14. prosinca 2017.g. za vrijeme obnašanja dužnosti zamjenika gradonačelnika Grada Popovače istodobno obavljao funkciju člana Nadzornog odbora trgovačkog društva Lipovica d.o.o., za što je ostvarivao i mjesečnu naknadu, iz čega proizlazi moguća povreda članka 14. stavka 1. ZSSI-a. Oznaka 4014 u šifrarniku predstavlja primici po osnovi djelatnosti članova skupština i nadzornih odbora trgovačkih društava, upravnih vijeća i članova povjerenstava i odbora.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Uvidom u Informatički sustav Porezne uprave utvrđeno je da je Nogometni klub Voloder dužnosniku dana 5. lipnja 2017.g. pod oznakom isplate 52 isplatio iznos od 212,00 kn, dana 7. srpnja 2017.g. pod identičnom oznakom iznos od 320,00 kn, dana 8. rujna 2017.g. pod identičnom oznakom iznos od 784,00 kn, dana 6. listopada 2017.g. pod identičnom oznakom iznos od 272,00 kn, dana 13. studenoga 2017.g. pod identičnom oznakom iznos od 100,00 kn, dana 7. prosinca 2017.g. pod identičnom oznakom iznos od 336,00 kn.

 Oznaka 52 u šifrarniku vrsta uplata predstavlja dnevnice isplaćene po osnovi službenog puta fizičkim osobama koje u neprofitnim organizacijama ne ostvaruju primitak po osnovi nesamostalnog rada.

Člankom 13. stavkom 3. ZSSI-a propisano je da prethodno odobrenje nije potrebno za obavljanje sportske djelatnosti za vrijeme obnašanja dužnosti iz članka 3. ZSSI-a.

 Obzirom da je utvrđeno da je dužnosnik od neprofitne pravne osobe Nogometni klub Voloder za vrijeme obnašanja dužnosti primao naknadu na ime dnevnica za službena putovanja te da je člankom 14. stavkom 5. ZSSI-a dužnosnicima izričito dopušten primitak naknade putnih i drugih opravdanih troškova, proizlazi moguća povreda članka 14. stavka 5. ZSSI-a.

U postupku pred Povjerenstvom potrebno je utvrditi je li dužnosnik primanjem dnevnice primio naknadu ili je primio naknadu putnih i drugih opravdanih troškova te za koje je svrhe dužnosnika isplaćena dnevnica odnosno je li dužnosnik istu primio za obavljanje dopuštene sportske djelatnosti.

Sukladno članku 39. stavku 3. ZSSI-a, poziva se dužnosnik Ivica Petrović da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivica Petrović, elektronička dostava
2. Objava na internetskoj stranici Povjerenstva
3. Pismohrana